**POROČILO PREDSEDNIKA ŠD KRAŠNJA ZA LETO 2019**

Najprej vsem zbranim še enkrat lep pozdrav.

V ŠD Krašnja smo tudi v letu 2019 nadaljevali z uresničevanjem številnih programskih nalog, s katerimi smo se osredotočili na tiste rekreativne aktivnosti, ki so izvedljive na podlagi naših organizacijskih in prostorskih možnosti. Pri vsem tem ljubiteljskem delu pa smo poskrbeli, da so bile naše ponujene aktivnosti prilagojene tako, da so sodelovanje z društvom omogočale prav vsem starostnim strukturam med članstvom, krajani in v primerih večjih in lokalnih prireditev tudi ostalim.

Za nemoteno delovanje društva je skrbel 9 članski IO, 3 članski NO in 3 članska DK. IO se je sestal na treh rednih sejah, nekaj usklajevanj sprejemanja tekočih sklepov pa smo urejali tudi po e-pošti. NO se je sestal enkrat in sicer z nalogo pregleda finančnega poslovanja za leto 2019. DK pa ni zasedala. Društvo je včlanjeno v ŠUS.

Omenim naj tudi, da sta za finančno poslovanje društva tudi tokrat skrbeli Romana Močnik Žavbi in Katarina Čebulj, ki se jima ob tej priložnosti iskreno zahvaljujem za opravljeno delo.

Društvo je za primere organiziranih vadb za strokovno vodenje le teh sodelovalo s športnim trenerjem Alešem Mežnaršičem in s Fizioterapijo Zrnec iz Domžal. Za spoznavanje taborniških veščin najmlajših pa je društvo prvič sodelovalo tudi s taborniki Mlinski kamni iz Radomelj.

Za organizacije večjih prireditev smo ponovno sodelovali s številnimi donatorji. V veliko strokovno organizacijsko pomoč pa so nam bili tudi AK Domžale, GRS postaja Ljubljana, ZD Domžale, in še nekatera ostala društva in klubi pa tudi posamezniki in družine iz bližnje okolice. V veliko pomoč pa sta nam bila tudi OŠ in KS Krašnja ter Občina Lukovica, ki je za delovanje društva zagotovila proračunska sredstva in krajevna društva, predvsem PGD Krašnja in KUD Fran Maselj Podlimbarski Krašnja. Nadaljevali pa smo tudi s prijateljskim sodelovanjem s PS Kamnje v Vipavski dolini.

Za dve organizirani obliki rekreacije v telovadnici tukajšnje OŠ smo imeli z matično OŠ JK Brdo sklenjeno najemno pogodbo. Za plačilo najemnine je društvo prispevalo 40% sredstev. Ostale stroške za najemnino in strokovni kader pa so prispevali vadeči sami. Društvo pa je imelo tudi sklenjeno najemno pogodbo za koriščenje športne dvorane Edvarda Peperka v Ljubljani z Ministrstvom RS za obrambo. Telovadnico smo potrebovali za rekreativno vadbo malega nogometa v času hladnejših mesecev. Plačilo najemnine so v celoti plačali udeleženci omenjene vadbe.

Na dan 31. 12. 2018 je imelo status članstva v društvu 71 oseb, ki so le tega potrdili s plačilom članarine za tekoče leto. V društvo so se na novo včlanili Francka Kovič iz Negastrna, Stanjko Sabina iz Laz v Tuhinju, od najmlajših pa le Eva in Zala Pervinšek iz Krašnje. Za 12 oseb pa se je ugotovilo, da statusa članstva v primerjavi z letom 2018, za leto 2019 niso potrdili.

Trenutno stanje članstva v društvu vsekakor ne mora biti zadovoljivo. Še več. Ugotavljam, da je iz leta v leto manjše. Predvsem pa je v skrb vzbujajoče spoznanje, da v društvu najmlajših skoraj ni, kljub temu, da smo pred dvema letoma sklenili, da se za njihov morebitni vpis v društvo članarina ne plačuje.

V nadaljevanju poročila vas želim tudi nekoliko bolj podrobno seznaniti z ostalimi opravljenimi nalogami, ki smo si jih zadali in realizirali v letu 2019.

Kot vam je poznano, te že kar nekaj let razdelimo na sedem posameznih področij aktivnosti in sicer:

sodelovanje z OŠ in vrtcem Krašnja;

* program za mladino in odrasle;
* lokalne prireditve;
* večje prireditve;
* urejanje Društvenega informatorja;
* društveni dobrodelni mošnjiček;
* ostale društvene aktivnosti.

**Sodelovanje z OŠ in Vrtcem Krašnja** je potekalo v skladu s pričakovanji. Otroci so se sami ali pa v spremstvu staršev na dan prireditve, 6. oktobra, kar množično udeležili Teka za krof in Krofkovega teka. Šola in vrtec pa sta poskrbela, do so se otroci skupaj z učiteljicami in vzgojiteljicami na Pohod za krof odpravili že tudi preje oz. kasneje. Nekateri otroci pa so se družinsko udeležili tudi Orientacijskega pohoda po opisani poti, ki ga je društvo organiziralo 15. septembra.

Športnih aktivnosti v času šolskih počitnic v lanskem letu nismo organizirali ker smo se morali terminsko prilagoditi sodelovanju in dogovoru z Radomeljskimi taborniki glede organizacije »veselih taborniških uric.« Za ta program je bil med najmlajšimi zelo velik interes, saj se je k dejavnosti priključilo kar 29 otrok, ki so se s taborniškimi veščinami seznanjali v štirih terminih in sicer v mesecu marcu dvakrat, aprilu enkrat in v maju tudi še enkrat. Otroci, učiteljice in vzgojiteljice pa so se tudi v minulem letu zelo dejavno vključili k zagotavljanju zelo zanimivih vsebin prispevkov in fotografij za tekoče objave v glasilu Društveni Informator.

Za sodelovanje se vsem skupaj lepo zahvaljujem!

**Aktivnosti za mladino in odrasle** so bile organizirane z dvema vadbama v telovadnici OŠ in sicer funkcionalna vadba, ki jo je vodil športni trener Aleš Mežnaršič in jo je obiskovalo od 15 – 20 vadečih. Opravljenih je bilo cca 66 ur vadb. Organizirana pa je bila tudi t.i. fizioterapevtska vadba v kombinaciji z aerobiko za nekoliko starejšo populacijo. Te vadbe se je udeleževalo med 6 – 10 vadečih. Vseh vadb pa je bilo cca 23 ur. Strokovno vodenje pa je bilo ponovno zaupano Fizioterapiji Zrnec iz Domžal.

Alešu in Fizioterapiji Zrnec se ob tej priložnosti v imenu društva in vseh vadečih najlepše zahvaljujem za sodelovanje in strokovno opravljeno delo.

Organizirani sta bili tudi dve individualni aktivnosti in sicer akcija HOJA – TEK – KOLESARJENJE MOJA REKREACIJA, ki po štirih letih še ni zaživela, saj so le redki, ki svoje časovne aktivnosti vodijo v posebnih evidenčnih knjižicah. Prevzetih je bilo le 18 evidenčnih knjižic.

V letu 2019, v mesecu marcu se je nadaljevala tudi sezona pohodov na Limbarsko goro, ki se jo je vsaj z enim pohodom udeležilo okoli 50 pohodnikov, ki so skupaj v leseni gojzar do konca letošnjega februarja oddali nekaj več kot 500 vpisnih listkov v vseh dosedanjih 18. letih pa približno 31.300. V soboto, 12. oktobra pa smo med izžrebane pohodnike na Limbarsko razdelili 18 oz. 36 rezin torte.

22. aprila smo se udeležili 22. Velikonočnega pohoda na Malo goro v Vipavski dolini, ki ga organizirajo društveni prijatelji – planinci iz PS Kamnje. Pohoda se je udeležilo 11 pohodnikov. Pri prevozu nam je pomagalo tudi PGD Krašnja z izposojo kombi vozila.

Če bi želel podati generalno oceno o stanju, koliko naših krajanov in ostalih se vključuje v organizirane oblike rekreacije, bi bila morda ta ocena pozitivna. Precej drugačna pa bi bila, če bi društvo smelo svoje aktivnosti ocenjevati s splošno podobo stanja, ki ga je moč opaziti sleherni dan. Ugotovili bi, da je število vadečih, ki se individualno ali družinsko pogosto ali občasno ukvarjajo z nekaterimi rekreativnimi dejavnostmi, zelo veliko. Zakaj jim članstvo v društvu in sodelovanja ter druženja pri nekaterih naštetih organiziranih aktivnostih ne pomenijo nič, pa je vprašanje, na katerega žal odgovore tudi osebno iščem že kar dolgo. Vesel bom, če bi vsaj na katerega od njih odgovor našli tudi v nocojšnji razpravi.

**Lokalni prireditvi** sta bili dve in sicer smo 15. septembra organizirali **Orientacijski pohod po opisani poti,** ki se ga je udeležilo 90 posameznikov, med katerimi so bili prisotni tudi planinci iz prijateljske PS Kamnje iz Vipavske doline, ki so si ta dan izbrali za enodnevni društveni izlet prav k nam. Poleg orientacijskega pohoda smo jim pripravili tudi dopoldanski ogled in sprehod okoli Gradiškega jezera, Brda pri Lukovici in občinskega središča ter družabnega srečanja v gostilni Bevc v Lukovici. Članice KUD Fran Maselj Podlimbarski pa so jim prikazale tudi, kako se izdelujejo kite iz slame. Nekateri pa so si ugledali tudi muzej v Pavletovi domačiji.

Ob tej priložnosti se moram zahvaliti tudi Urošu Cerarju, ki nam je to nedeljo, kljub drugačnemu obratovalnemu času omogočil uporabo prostora in izvedbo gostinskih uslug.

Druga lokalna prireditev, že tudi z dolgoletno tradicijo pa je bila **organiziran pohod z lučkami na Limbarsko goro.** Vsakič se to zgodi na Štefanovo oz. na dan samostojnosti in enotnosti naše domovine, 26. decembra. Pohoda se je vključno z obiskom Kamenjcev udeležilo 30 pohodnikov.

**Večje prireditve.**

Naše društvo se že vrsto let ponaša z organizacijama dveh večjih prireditev in sicer s **Šraufovim spominskim pohodom**, ki smo ga 23. organizirali 18. maja, udeležilo pa se ga je 94 pohodnikov. Ob tej priložnosti pa smo organizirali tudi krajši koncert Adija Smolarja. Še daljšo tradicijo pa ima **t.i. sladka prireditev**, ki združuje tek in pohod za krof in krofkov tek, prvič pa smo organizirali tudi tek veteranov. Prireditev smo izvedli v nedeljo, 6. oktobra.

34. teka se je udeležilo 44 tekačev rekreativcev, pohoda 46, krofkovega teka 53, veteranskega teka pa za začetek le trije udeleženci. Skupno število udeležencev na dan prireditve je znašalo 146. Starter tekov za krof je bil Marjan Pervinšek, dolgoletni marljivi društveni delavec, ki je na predlog našega društva, 6. septembra v Sončni dvorani na Brdu prejel občinsko priznanje. Spoštovani Marjan, mislim, da si enako gromek aplavz zaslužiš tudi med nami – tvojimi sočlani ŠD Krašnja in še enkrat iskrene čestitke.

Obe omenjeni prireditvi sta glede izvedbe kar zahtevni, saj od vseh, ki na ta dan in že preje prireditev pripravljamo, zahteva veliko najrazličnejšega organizacijskega dela. K sreči imamo v društvu nekaj ljudi, ki vse te naloge opravijo s skrajno resnostjo in odgovornostjo, ki pa je nujna v prid zagotovitve varnosti in vsega ostalega, kar od nas organizatorjev pričakujejo udeleženci in tudi številni obiskovalci, ki pridejo iz bližnjih in tudi oddaljenih krajev.

Zelo velik doprinos k dobri organizaciji obeh prireditev, ki sta bili tudi v letu 2019 dobro organizirani, pa prispevajo tudi številni zunanji sodelavci, ki se jim poleg našim – društvenim iskreno zahvaljujem. To so: GP Trojane, Občina Lukovica,Sam Jarše, domači podjetniki M&P Burja, Uroš Cerar, Čevljarstvo Dragar in Mizarstvo Štolfa ter Primož Dolinšek. Iskrena zahvala gre tudi AK Domžale, ZD Domžale, lončarstvu Kremžar iz Komende, GRS Ljubljana, gostilni Bevc in kuharju Dragu Prosencu, KS Češnjice, Urankarjevim iz Lipe, Balohovim iz Špitaliča, članom ŠKD Čelešnk iz Poljane nad Blagovico, družini Lavrič iz Velikega Jelnika, Dušanu Klopčiču, Matjanovim iz Rakitovca, Štefančičevim iz Spodnjih Lok, Novakovim iz Krajnega Brda, Danici Brodar in upam, da nisem na nikogar pri naštevanju in iskreni zahvali pozabil.

Iskrena hvala tudi KS Krašnja, PGD in KUD-u Fran Maselj Podlimbarski Krašnja in Župnišču Krašnja ter številnim drugim, ki so nam za izvedbo srečelova podarili svoje proizvode in storitve.

**Društveni informator** iz leta v leto bolj postaja glasilo naše KS, saj vsebinsko zajema vsa najpomembnejša dogajanja. V njem se lahko poiščejo številni prispevki in fotografije, ki so odraz dela in življenja v naši šoli in v vrtcu, v vseh krajevnih društvih, o delu Sveta KS, o duhovnem življenju naše župnije itd. Zajema pa tudi vsebine nekaterih drugih prispevkov, ki so vezani še na nekatere ostale dogodke, ki zaznamujejo naš čas skupnega bivanja. Nekaj prostora pa je vedno namenjenega tudi razvedrilu in oglaševanju naših sponzorjev in donatorjev.

Vse delo urednikovanja, pisanja in fotografiranja se izvajajo povsem ljubiteljsko. Za vsebine vsakič priskrbi sicer zelo majhno število dopisnikov, po večini tako, da vsak od njih napiše novice, ki so aktualne za informacije o vsem, kar sem predhodno že omenil.

V letu 2019 nam je ponovno uspelo pripraviti in izdati pet glasil v fotokopirani nakladi cca 90 do 100 izvodov. Za sprejemanje člankov in za predpripravo za prelom pridno skrbi Martin Šinkovec, še nekoliko zahtevnejše delo oblikovanja pa opravi Gašper Korošec. Za lektoriranje vseh izdaj pa je tudi v lanskem letu poskrbela Boži Požar. Fotokopiranje pa opravijo v Papirnici in fotokopirnici Lipa v Preserjah pri Radomljah. V fizični obliki ga je možno dobiti v naši trgovini in v Baru pod lipo, v elektronski obliki pa tudi na društveni spletni strani sd-krasnja.org.

Ko govorim o glasilu, se moram iskreno zahvaliti prav vsem dopisnikom in ostalim, ki si vzamejo čas in imajo voljo, da že vrsto let skrbimo za pomemben in aktualen krajevni arhiv, saj je v letu 2019 začelo teči jubilejno leto – 25. leto izdajanja tega krajevnega glasila. Potekajo priprave, da bomo ta jubilej proslavili z izvedbo družabnega srečanja vseh tistih, ki so v zadnjih 10. letih prispevali največji delež k izhajanju Informatorja.

Iskrena hvala tudi vsem, ki ste z razumevanjem prispevali prostovoljne prispevke za društvene koledarje, katerih smo letos zbrali 2.675,00 €. Večino njih bomo, kot običajno namenili za izdaje Društvenega Informatorja. Hvala pa tudi vsem 16. raznašalcem koledarjev za voljo, čas in razumevanje. Hvala tudi KS Krašnja in Urošu Cerarju za delno kritje stroškov dveh izdaj glasila ter trgovini Spina za dovoljeno distribucijo v tukajšnji prodajalni.

Hvala pa tudi Fotokopirnici Lipa v Preserjah pri Radomljah za korektno sodelovanje in opravljeno fotokopiranje.

**Društveni dobrodelni mošnjiček** je ena od dejavnosti našega društva, ki po svoji značilnosti ne spada k osnovni športno – rekreativni usmerjenosti. Njen pomen in namen imata predvsem značilnost, sodelovati in neobremenjeno pomagati, ter nekaj dobrega, tudi drugače postoriti za skupno dobro. Enako je bilo tudi že osemnajsto leto zapored.

V letu 2019 smo prostovoljne prispevke v mošnjiček zbirali za KO RK Krašnja in sicer, kot prispevek za pripravo daril starejšim krajanom, ki jih po tradiciji obiščejo v času božično novoletnih praznikov. Zbrali smo 176,00 €, ki pa KO RK Krašnja kljub obvestilu o zbranih sredstvih in glede dogovora o koriščenju še niso bila izplačana in bodo kot namenski izdatek upoštevana v društvenem proračunu za leto 2020.

Najlepša hvala prav vsem, ki našega namena niste spregledali.

**Ostale društvene aktivnosti v letu 2019 pa so bile tudi:**

* enkrat tedensko je bila odprta društvena pisarna;
* za vse organizirane krajevne in večje prireditve smo zagotavljali športna odličja in nagrade;
* za organizirane vadbe smo podpisali dve najemni pogodbi za koriščenje vadbenih prostorov;
* finančne transakcije so potekale preko TRR pri NLB, nekatere pa tudi gotovinsko in sicer v društveni pisarni, na posameznih prireditvah in v primeru zbiranja prostovoljnih prispevkov tudi na terenu;
* izvajali pa smo še nekatere druge aktivnosti, ki so bile v skladu s programom in finančnim programom ter Statutom društva sprejete na lanskem rednem letnem občnem zboru našega društva.

To naj bi bilo vse ali skoraj vse o delu in posameznih dogodkih ŠD Krašnja v letu 2019. Ocenjujem, da smo najpomembnejše programske naloge izvedli v celoti.

Za zaključek mojega poročila pa se lepo zahvaljujem tudi vsem članom društva, še posebej tistim, ki ste mi pomagali pri mojem vodenju.

Vsekakor si želim, da bi uspešno delali tudi v letošnjem letu, da bodo člani vodstvenih društvenih organov, predvsem IO za mandatno obdobje 2020/2021, ko bo društvo praznovalo 50. obletnico delovanja, izbrani in izvoljeni tisti, ki bodo svoje delo opravljali z veseljem in odgovorno.

Hvala in lep večer vam želim še naprej.

Marjan Štrukelj – predsednik IO ŠD Krašnja